b"\n_START_ARTICLE_\nPilar de 5\n_START_SECTION_\nHist\xc3\xb2ria\n_START_PARAGRAPH_\nHi ha algunes fonts que apunten que el 1805 ja es realitzava aquest castell. \xc3\x89s un pilar que, m\xc3\xa9s o menys espor\xc3\xa0dicament, s'ha anat realitzant durant tota la hist\xc3\xb2ria dels castells, fins i tot en les \xc3\xa8poques de decad\xc3\xa8ncia. El 12 d'octubre de 1994, els Minyons de Terrassa, junt amb el Centre Excursionista de Terrassa, van fer el primer pilar de cinc dins una cavitat, a l'avenc del Llest. Segons la Base de Dades de la Coordinadora de Colles Castelleres de Catalunya \xe2\x80\x93 Colla Jove Xiquets de Tarragona, en la temporada 2012 es van assolir 1.068 pilars de 5 (1.047 de descarregats i 21 de carregats), la qual cosa representa el 12% del total respecte tots els diferents castells assolits aquell any.\n_START_SECTION_\nVariants\n_START_PARAGRAPH_\nExisteixen diverses variants d'aquest pilar:\n_START_SECTION_\nAl balc\xc3\xb3\n_START_PARAGRAPH_\nEs basteix un pilar de 5 just a sota del balc\xc3\xb3 de l'ajuntament i, des del balc\xc3\xb3 i amb l'ajuda d'una faixa, l'enxaneta (i en moltes ocasions tamb\xc3\xa9 l'acotxador) del pilar es fan pujar al balc\xc3\xb3 de l'ajuntament agafats a la faixa per saludar l'afici\xc3\xb3. La resta del castell es descarrega de forma habitual. En moltes ocasions el pilar es basteix en el centre de la pla\xc3\xa7a i es fa caminar unes passes fins a arribar al balc\xc3\xb3 de l'ajuntament.\n_START_SECTION_\nCaminant\n_START_PARAGRAPH_\nConsisteix a fer caminar el pilar unes passes (per entrar a la pla\xc3\xa7a o per portar-lo al balc\xc3\xb3 de l'ajuntament, per exemple). Val a dir que \xc3\xa9s m\xc3\xa9s habitual que el pilar caminant sigui un pilar de 4 que no pas el de 5.\n_START_SECTION_\nDe dol\n_START_PARAGRAPH_\nEl pilar de dol es realitza sense la m\xc3\xbasica de les gralles amb motiu de dol.\n_START_SECTION_\nGirat\n_START_PARAGRAPH_\nUn cop es basteix el pilar, el segon de l'estructura (el casteller que ocupa el segon pis comen\xc3\xa7ant per sota del castell), gira el tors a banda i banda de tal forma que el pilar pugui saludar a una proporci\xc3\xb3 m\xc3\xa9s gran de la pla\xc3\xa7a. Tamb\xc3\xa9 es fa per demostrar la seguretat de la construcci\xc3\xb3.\n_START_SECTION_\nNet o sense pinya\n_START_PARAGRAPH_\nEl pilar de 5 net o pilar de 5 sense pinya \xc3\xa9s un castell que t\xc3\xa9 la mateixa estructura i al\xc3\xa7ada que el pilar de 5, per\xc3\xb2 amb la difer\xc3\xa8ncia que es fa sense el suport de la pinya als baixos i els segons. Aix\xc3\xad, mentre els castellers de tronc van pujant, els castellers de pinya volten el castell amb els bra\xc3\xa7os enlaire per\xc3\xb2 sense agafar, preparats per subjectar-los si fos necessari en qualsevol moment._NEWLINE_Com la resta de castells sense pinya, es tracta d'un castell que no se sol veure a les places, ja que les colles el fan a l'assaig com a prova per preparar el mateix castell amb un pis superior, el pilar de 6.\n_START_SECTION_\nRodat\n_START_PARAGRAPH_\nUn cop s'ha carregat el pilar, tota la pinya fa rodar el castell fent-li fer un gir de 360 graus per saludar a la pla\xc3\xa7a (cal tenir en compte que molts cops els pilars es fan de cara a l'ajuntament, tant per saludar les autoritat com perqu\xc3\xa8 els castellers que pugen al pilar puguin tenir un punt de concentraci\xc3\xb3 visual millor que si es fes mirant a la pla\xc3\xa7a).\n_START_SECTION_\nSimultanis\n_START_PARAGRAPH_\nA vegades, hi ha colles que fan m\xc3\xa9s d'un pilar de 5 alhora. El m\xc3\xa9s freq\xc3\xbcent \xc3\xa9s fer-ne dos de simultanis, tot i que tamb\xc3\xa9 s'ha fet amb tres i m\xc3\xa9s.\n_START_SECTION_\nVanos\n_START_PARAGRAPH_\nS'anomena vano la construcci\xc3\xb3 simult\xc3\xa0nia de tres pilars alineats de manera que el pilar central sigui un pis m\xc3\xa9s alt que els pilars laterals, donant una forma triangular a la construcci\xc3\xb3. En un vano de 5 el pilar central \xc3\xa9s de cinc, mentre que en un vano de 6 i en un vano de 6 complet s'utilitzen dos pilars de cinc laterals.\n_START_SECTION_\nCastells que incorporen el pilar de cinc\n_START_PARAGRAPH_\nA m\xc3\xa9s a m\xc3\xa9s dels vanos i de la construcci\xc3\xb3 de pilars simultanis, el pilar de cinc forma part dels castells de set pisos constru\xc3\xafts amb la t\xc3\xa8cnica de l'agulla al mig. Per tal que la construcci\xc3\xb3 d'aquests castells sigui v\xc3\xa0lida, el pilar central ha de quedar totalment visible quan es desmunta l'estructura externa del castell. Els castells de set pisos amb el pilar de cinc al mig constru\xc3\xafts habitualment s\xc3\xb3n el 4 de 7 amb l'agulla, el 3 de 7 amb l'agulla i el 5 de 7 amb l'agulla."